大正新脩大蔵経/第九巻法華部全・華嚴部上/妙法蓮華經/藥草喩品第五
妙法蓮華經卷第三

　　　　後秦龜茲國三藏法師

　　　　鳩摩羅什奉　　詔譯

　　藥草喩品第五

爾時世尊告摩訶迦葉及諸大弟子。善哉善哉。迦葉。善説如來眞實功徳。誠如所言。如來復有無量無邊阿僧祇功徳。汝等若於無量億劫説不能盡。迦葉當知。如來是諸法之王。若有所説皆不虚也。於一切法以智方便而演説之。其所説法。皆悉到於一切智地。如來觀知一切諸法之所歸趣。亦知一切衆生深心所行。通達無礙。又於諸法究盡明了。示諸衆生一切智慧。迦葉。譬如三千大千世界。山川谿谷土地所生卉木叢林。及諸藥草種類若干名色各異。密雲彌布遍覆三千大千世界。一時等澍其澤普洽卉木叢林及諸藥草。小根小莖小枝小葉。中根中莖中枝中葉。大根大莖大枝大葉。諸樹大小。隨上中下各有所受。一雲所雨。稱其種性而得生長。華菓敷實。雖一地所生一雨所潤。而諸草木各有差別。迦葉當知。如來亦復如是。出現於世如大雲起。以大音聲普遍世界天人阿修羅。如彼大雲遍覆三千大千國土。於大衆中而唱是言。我是如來應供正遍知明行足善逝世間解無上士調御丈夫天人師佛世尊。未度者令度。未解者令解。未安者令安。未涅槃者令得涅槃。今世後世如實知之。我是一切知者。一切見者。知道者。開道者。説道者。汝等天人阿修羅衆。皆應到此。爲聽法故。爾時無數千萬億種衆生。來至佛所而聽法。如來于時觀是衆生諸根利鈍精進懈怠。隨其所堪而爲説法。種種無量。皆令歡喜快得善利。是諸衆生聞是法已。現世安隱後生善處。以道受樂亦得聞法。既聞法已離諸障礙。於諸法中。任力所能漸得入道。如彼大雲雨於一切卉木叢林及諸藥草。如其種性。具足蒙潤各得生長。如來説法一相一味。所謂解脱相離相滅相。究竟至於一切種智。其有衆生聞如來法。若持讀誦如説修行。所得功徳不自覺知。所以者何。唯有如來。知此衆生種相體性。念何事。思何事。修何事。云何念。云何思。云何修。以何法念。以何法思。以何法修。以何法得何法。衆生住於種種之地。唯有如來。如實見之明了無礙。如彼卉木叢林諸藥草等。而不自知上中下性。如來知是一相一味之法。所謂解脱相離相滅相。究竟涅槃常寂滅相。終歸於空。佛知是已。觀衆生心欲而將護之。是故不即爲説一切種智。汝等迦葉。甚爲希有。能知如來隨宜説法。能信能受。所以者何。諸佛世尊隨宜説法難解難知。爾時世尊。欲重宣此義。而説偈言

　破有法王　出現世間　隨衆生欲

　種種説法　如來尊重　智慧深遠

　久默斯要　不務速説　有智若聞

　則能信解　無智疑悔　則爲永失

　是故迦葉　隨力爲説　以種種縁

　令得正見　迦葉當知　譬如大雲

　起於世間　遍覆一切　慧雲含潤

　電光晃曜　雷聲遠震　令衆悦豫

　日光掩蔽　地上清涼　靉靆垂布

　如可承攬　其雨普等　四方倶下

　流澍無量　率土充洽　山川險谷

　幽邃所生　卉木藥草　大小諸樹

　百穀苗稼　甘蔗蒲萄　雨之所潤

　無不豐足　乾地普洽　藥木竝茂

　其雲所出　一味之水　草木叢林

　隨分受潤　一切諸樹　上中下等

　稱其大小　各得生長　根莖枝葉

　華菓光色　一雨所及　皆得鮮澤

　如其體相　性分大小　所潤是一

　而各滋茂　佛亦如是　出現於世

　譬如大雲　普覆一切　既出于世

　爲諸衆生　分別演説　諸法之實

　大聖世尊　於諸天人　一切衆中

　而宣是言　我爲如來　兩足之尊

　出于世間　猶如大雲　充潤一切

　枯槁衆生　皆令離苦　得安隱樂

　世間之樂　及涅槃樂　諸天人衆

　一心善聽　皆應到此　覲無上尊

　我爲世尊　無能及者　安隱衆生

　故現於世　爲大衆説　甘露淨法

　其法一味　解脱涅槃　以一妙音

　演暢斯義　常爲大乘　而作因縁

　我觀一切　普皆平等　無有彼此

　愛憎之心　我無貪著　亦無限礙

　恒爲一切　平等説法　如爲一人

　衆多亦然　常演説法　曾無他事

　去來坐立　終不疲厭　充足世間

　如雨普潤　貴賤上下　持戒毀戒

　威儀具足　及不具足　正見邪見

　利根鈍根　等雨法雨　而無懈倦

　一切衆生　聞我法者　隨力所受

　住於諸地　或處人天　轉輪聖王

　釋梵諸王　是小藥草　知無漏法

　能得涅槃　起六神通　及得三明

　獨處山林　常行禪定　得縁覺證

　是中藥草　求世尊處　我當作佛

　行精進定　是上藥草　又諸佛子

　專心佛道　常行慈悲　自知作佛

　決定無疑　是名小樹　安住神通

　轉不退輪　度無量億　百千衆生

　如是菩薩　名爲大樹　佛平等説

　如一味雨　隨衆生性　所受不同

　如彼草木　所禀各異　佛以此喩

　方便開示　種種言辭　演説一法

　於佛智慧　如海一渧　我雨法雨

　充滿世間　一味之法　隨力修行

　如彼叢林　藥草諸樹　隨其大小

　漸増茂好　諸佛之法　常以一味

　令諸世間　普得具足　漸次修行

　皆得道果　聲聞縁覺　處於山林

　住最後身　聞法得果　是名藥草

　各得増長　若諸菩薩　智慧堅固

　了達三界　求最上乘　是名小樹

　而得増長　復有住禪　得神通力

　聞諸法空　心大歡喜　放無數光

　度諸衆生　是名大樹　而得増長

　如是迦葉　佛所説法　譬如大雲

　以一味雨　潤於人華　各得成實

　迦葉當知　以諸因縁　種種譬喩

　開示佛道　是我方便　諸佛亦然

　今爲汝等　説最實事　諸聲聞衆

　皆非滅度　汝等所行　是菩薩道

　漸漸修學　悉當成佛

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経